**Vecný návrh**

**VVHLÁŠKA**

**Ministerstva životného prostredia Slovenskej republiky**

**ktorou sa ustanovujú kritériá trvalej udržateľnosti**

(Vyhláška, ktorou sa zrušuje vyhláška Ministerstva životného prostredia Slovenskej republiky č. 271/2011 Z. z., ktorou sa ustanovujú kritériá trvalej udržateľnosti a ciele na zníženie emisií skleníkových plynov z pohonných látok v znení neskorších predpisov)

Ministerstvo životného prostredia Slovenskej republiky podľa § 19b ods. 1 písm. a) až n) zákona č. 309/2009 Z. z. a o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov v znení zákona č. ..../2025 Z. z. (ďalej len „zákon“) ustanovuje:

# Predmet úpravy a vymedzenie základných pojmov (§ 1 a 2 súčasnej vyhlášky)

Súčasný rozsah predmetu úpravy podľa § 1 súčasnej vyhlášky bude upravený podľa upraveného znenia jednotlivých bodov § 19b ods. 1 písm. a až n) zákona, predovšetkým sa odstránia referencie na ustanovenia súvisiace s podávaním ročnej správy podľa § 14c zákona v platnom znení a plnením cieľov znižovania emisií skleníkových plynov počas životného cyklu na jednotku energie z pohonných látok a dodávanej energie využívanej v cestných vozidlách, v ktorom sa tieto povinnosti celkom vypúšťajú (v nadväznosti na vypustenie čl. 7a smernice Rady 98/70/ES Európskeho parlamentu a Rady z 13. októbra 1998 týkajúca sa kvality benzínu a naftových palív, a ktorou sa mení a dopĺňa smernica Rady 93/12/ES (Ú. v. ES L 350 28.12.1998, s. 58).

V § 2 súčasnej vyhlášky sa odstránia pojmy súvisiace s podávaním ročnej správy podľa § 14c zákona v platnom znení.

# Kritériá trvalej udržateľnosti pre biopalivá, biokvapaliny, palivá z biomasy, palivá z recyklovaného uhlíka a palivá z obnoviteľných zdrojov nebiologického pôvodu (§ 3 súčasnej vyhlášky)

Oproti súčasnému zneniu vyhlášky sa doplnia limitné hodnoty pre úsporu emisií skleníkových plynov pre zariadenia na výrobu elektriny, tepla a chladu.

Ďalej sa doplnia kritériá udržateľnosti pre biopalivá, biokvapaliny a palivá z biomasy vyrobené z lesnej biomasy a upresní a doplní sa doterajší zoznam kritérií udržateľnosti v súlade so smernicou Európskeho parlamentu a Rady (EÚ) 2023/2413 z 18. októbra 2023, ktorou sa mení smernica (EÚ) 2018/2001, nariadenie (EÚ) 2018/1999 a smernica 98/70/ES, pokiaľ ide o podporu energie z obnoviteľných zdrojov, a ktorou sa zrušuje smernica Rady (EÚ) 2015/652.

Doplní sa referencia na osobitný predpis, podľa ktorého sa uplatňujú kritériá trvalej udržateľnosti pre palivá z recyklovaného uhlíka a palivá z obnoviteľných zdrojov nebiologického pôvodu (konkr. delegované nariadenie Komisie (EÚ) 2023/1185 z 10. februára 2023, ktorým sa dopĺňa smernica Európskeho parlamentu a Rady (EÚ) 2018/2001 stanovením minimálnej prahovej hodnoty pre úspory emisií skleníkových plynov z fosílnych palív vyrobených z odpadu a spresnením metodiky posudzovania úspor emisií skleníkových plynov z kvapalných a plynných palív v doprave z obnoviteľných zdrojov nebiologického pôvodu a z fosílnych palív vyrobených z odpadu).

# Preukázanie plnenia kritérií trvalej udržateľnosti, výpočet vplyvu biopalív, biokvapalín a palív z biomasy na skleníkové plyny, systém hmotnostnej bilancie a osvedčenie o odbornej spôsobilosti (§ 4 až 7 súčasnej vyhlášky)

Text § 4 až 7 sa oproti súčasnému zneniu vyhlášky zásadne nemení.

V § 6 sa upresňuje, že hmotnostná bilancia sa týka palív z obnoviteľných zdrojov nebiologického pôvodu nielen v doprave (doterajšie znenie: „kvapalné palivá a plynné palivá v doprave z obnoviteľných zdrojov nebiologického pôvodu“, aktuálny návrh znie „palivá z obnoviteľných zdrojov nebiologického pôvodu“). Dopĺňa sa v ňom referencia na vykonávacie nariadenie Komisie (EÚ) 2022/996 zo 14. júna 2022 o pravidlách overovania kritérií udržateľnosti a úspor emisií skleníkových plynov a kritérií nízkeho rizika nepriamej zmeny využívania pôdy (Ú. v. EÚ L 168, 27. 6. 2022, s. 1).

#  Slovenský hydrometeorologický ústav (§ 8 súčasnej vyhlášky)

Upresňuje sa, že SHMÚ kontroluje aj činnosť certifikačných orgánov, ktoré fungujú pod dobrovoľnými certifikačnými systémami na území SR.

# Zrušenie § 9 až 10a súčasnej vyhlášky

Rušia sa ustanovenia týkajúce sa znižovania emisií skleníkových plynov z pohonnej látky a dodávanej energie, znižovania emisií v predvýrobnej fáze a zasielania ročných správ hospodárskymi subjektami, ako aj Slovenskou republikou Európskej komisii v nadväznosti na vypustenie čl. 7a smernice Rady 98/70/ES Európskeho parlamentu a Rady z 13. októbra 1998 týkajúca sa kvality benzínu a naftových palív, a ktorou sa mení a dopĺňa smernica Rady 93/12/ES (Ú. v. ES L 350 28.12.1998, s. 58 a smernice Rady (EÚ) 2015/652 z 20. apríla 2015, ktorou sa stanovujú metodiky výpočtu a požiadavky na predkladanie správ podľa smernice Európskeho parlamentu a Rady 98/70/ES týkajúcej sa kvality benzínu a naftových palív (Ú. v. ES L 107 25.4.2015, s. 26).

# Vkladanie údajov do databázy Únie, údaje zasielané v rámci dodávateľského reťazca a údaje o transakciách (nové paragrafy)

Upresňuje sa, akým spôsobom je možné vkladať údaje do databázy Únie a overovať ich, ako aj zoznam údajov, ktoré sa v rámci dodávateľského reťazca zasielajú spolu s údajmi o transakciách, v súlade s vykonávacím nariadením Komisie (EÚ) 2022/996 zo 14. júna 2022 o pravidlách overovania kritérií udržateľnosti a úspor emisií skleníkových plynov a kritérií nízkeho rizika nepriamej zmeny využívania pôdy (Ú. v. EÚ L 168, 27. 6. 2022, s. 1), ako aj vykonávacím nariadením Európskej komisie ......, ktorým sa dopĺňa smernica Európskeho parlamentu a Rady (EÚ) 2018/2001, ďalším rozšírením rozsahu pôsobnosti údajov, ktoré sa majú zahrnúť do databázy Únie, aby zahŕňali relevantné údaje z miesta výroby alebo zberu surovín použitých na výrobu palív, vykonávacie nariadenie Komisie (EÚ) 2022/996 zo 14. júna 2022 o pravidlách overovania kritérií udržateľnosti a úspor emisií skleníkových plynov a kritérií nízkeho rizika nepriamej zmeny využívania pôdy (Text s významom pre EHP) (Ú. v. EÚ L 168, 27.6.2022, s. 1), ktorý je práve v procese prípravy na úrovni Európskej komisie.

# Zrušuje sa vyhláška MŽP SR č. 271/2011 Z. z. (nový §)

Zrušuje sa vyhláška Ministerstva životného prostredia Slovenskej republiky č. 271/2011 Z. z., ktorou sa ustanovujú kritériá trvalej udržateľnosti a ciele na zníženie emisií skleníkových plynov z pohonných látok v znení neskorších predpisov.

# Príloha č. 1 súčasnej vyhlášky

Nahrádza sa tabuľka v prílohe č. 1 súčasnej vyhlášky (Energetický obsah palív) v súlade so smernicou Európskeho parlamentu a Rady (EÚ) 2023/2413 z 18. októbra 2023, ktorou sa mení smernica (EÚ) 2018/2001, nariadenie (EÚ) 2018/1999 a smernica 98/70/ES, pokiaľ ide o podporu energie z obnoviteľných zdrojov, a ktorou sa zrušuje smernica Rady (EÚ) 2015/652.

#  Príloha č. 2 súčasnej vyhlášky

V časti C (Metodika) sa nahrádzajú body 6, 15 a 18 v súlade so smernicou Európskeho parlamentu a Rady (EÚ) 2023/2413 z 18. októbra 2023, ktorou sa mení smernica (EÚ) 2018/2001, nariadenie (EÚ) 2018/1999 a smernica 98/70/ES, pokiaľ ide o podporu energie z obnoviteľných zdrojov, a ktorou sa zrušuje smernica Rady (EÚ) 2015/652.

# Príloha č. 3 súčasnej vyhlášky

Upravuje sa zoznam preberaných právne záväzných aktov EÚ, odstráni sa smernica Európskeho parlamentu a Rady č. 2009/30/ES a smernica Rady (EÚ) 2015/652 a pribudne smernicou Európskeho parlamentu a Rady (EÚ) 2023/2413 z 18. októbra 2023, ktorou sa mení smernica (EÚ) 2018/2001, nariadenie (EÚ) 2018/1999 a smernica 98/70/ES, pokiaľ ide o podporu energie z obnoviteľných zdrojov, a ktorou sa zrušuje smernica Rady (EÚ) 2015/652.

# Príloha č. 4 súčasnej vyhlášky

Vypúšťa sa celá príloha č. 4 súčasnej vyhlášky (Metodika výpočtu a predkladania správ) v nadväznosti na zrušenie smernice Rady (EÚ) 2015/652 z 20. apríla 2015, ktorou sa stanovujú metodiky výpočtu a požiadavky na predkladanie správ podľa smernice Európskeho parlamentu a Rady 98/70/ES týkajúcej sa kvality benzínu a naftových palív (Ú. v. ES L 107 25.4.2015, s. 26).

# Príloha č. 5 súčasnej vyhlášky

Príloha č. 5 súčasnej vyhlášky zostáva nezmenená.

# Príloha č. 6 súčasnej vyhlášky

V časti B (Metodika) sa nahrádzajú body 6, 15 a 18 v súlade so smernicou Európskeho parlamentu a Rady (EÚ) 2023/2413 z 18. októbra 2023, ktorou sa mení smernica (EÚ) 2018/2001, nariadenie (EÚ) 2018/1999 a smernica 98/70/ES, pokiaľ ide o podporu energie z obnoviteľných zdrojov, a ktorou sa zrušuje smernica Rady (EÚ) 2015/652.

# Príloha č. 7 súčasnej vyhlášky

Príloha č. 7 súčasnej vyhlášky zostáva nezmenená.